C 310/6
LT
Europos Sąjungos oficialusis leidinys
2022 8 16
28.
ES toliau rėmė Pasaulinę kovos su branduoliniu terorizmu iniciatyvą (GICNT) ir jos misiją – stiprinti pajėgumus pasauliniu lygmeniu siekiant užkirsti kelią branduoliniam terorizmui, nustatyti jo grėsmę ir į jį reaguoti.
ES ir jos valstybės narės aktyviai dalyvauja GICNT darbe visose srityse: branduolinių medžiagų aptikimo, branduolinės ekspertizės ir reagavimo bei poveikio švelninimo.
29.
2013 m. ES su TATENA pasirašė praktinę bendradarbiavimo branduolinio saugumo techniniais klausimais tvarką, kuria, be kitų tikslų, siekiama gerinti mokymo ir pajėgumų stiprinimo veiklos koordinavimą skatinant ir įgyvendinant tvarią branduolinio saugumo kultūros praktiką.
30.
ES branduolinio saugumo mokymo centras (EUSECTRA), kurio užduotis – padėti aptikti neteisėtus veiksmus, susijusius su branduolinėmis bei kitomis radioaktyviosiomis medžiagomis, ir į juos reaguoti, veikia visu pajėgumu nuo 2013 m.; jo paslaugomis naudojasi Europos Sąjungos valstybės narės ir valstybės partnerės, tarp kurių yra kelios GICNT narės.
Mokymo centrą valdo JRC ir jis veikia JRC padaliniuose Karlsrūhėje (Vokietija) ir Isproje (Italija), glaudžiai bendradarbiaudamas įgyvendinant kitas TATENA ir kelių GICNT valstybių partnerių propaguojamas tarptautines iniciatyvas.
Centre taip pat organizuojamos praktinės pratybos, daugiausia kovos su branduolinių medžiagų kontrabanda srityje.
EUSECTRA aktyviai dalyvauja tenkinant ES valstybių narių ir ES partnerių mokymo poreikius, be kita ko, per valstybių narių delegatams skirtus koordinuojamus mokymus muitinės ir teisėsaugos klausimais (tiesiogiai bendradarbiaujant su EK Vidaus reikalų GD ir EK Mokesčių ir muitų sąjungos GD), kurie jau įgyvendinti ar suplanuoti 2019–2022 m. laikotarpiu.
EUSECTRA stiprina mokymui naudojamą infrastruktūrą, plėtoja virtualias mokymosi priemones ir ES valstybių narių prašymu atlieka įrangos naudojimo efektyvumo vertinimą.
Dėl pandemijos buvo apriboti tiesioginiai mokymai.
Taikant šiuolaikines priemones sukurtas mišrus metodas, daugiausia dėmesio skiriant praktinėms pratyboms nuotoliniu būdu naudojant priemones ir realiomis sąlygomis naudojant branduolines bei radioaktyviąsias medžiagas, tokiu būdu stiprinant kovos su grėsmėmis, susijusiomis su cheminėmis, biologinėmis, radiologinėmis ir branduolinėmis (ChBRB) medžiagomis, ir su branduoliniu terorizmu pastangas.
31.
Europos Komisija ir ES valstybės narės toliau vykdė branduolinę ekspertizę sulaikytų branduolinių medžiagų savybėms nustatyti naudodamosi pažangiausiais branduolinės ekspertizės pajėgumais JRC padalinyje Karlsrūhėje (Vokietija).
32.
JRC ir ESARDA svariai prisidėjo prie 2020 m. paskelbtos knygos „Nuclear Non-Proliferation and Arms Control Verification – Innovative Systems Concepts“ (Branduolinio ginklo neplatinimo ir ginklų kontrolės tikrinimas.
Novatoriškų sistemų koncepcijos).
33.
Europos Komisija toliau stiprino ES valstybių narių pajėgumus išbandyti ir įvertinti įrangos, naudojamos neteisėtai prekybai branduolinėmis ir radioaktyviosiomis medžiagomis aptikti, veikimą įgyvendindama savo ITRAP+ 10 programos II etapą – įgyvendinus šį etapą pasiektas aukštesnis suderinimo ir standartizavimo lygis, taip pat svariai prisidėta prie tarptautinių standartų.
34.
Europos Komisija ir toliau atlieka svarbų vaidmenį Sienų stebėsenos darbo grupėje (BMWG) siekiant branduolinio saugumo.
Ji yra BMWG ir dviejų jos pogrupių – aptikimo technologijų ir pajėgumų stiprinimo klausimais – bendrapirmininkė.
35.
Europos Komisija, bendradarbiaudama su TATENA, tęsė mokslinius tyrimus siekiant plėtoti naują neardomojo bandymo metodą, konkrečiai, uždelstos gama spektrometrijos siekiant patikrinti branduolinių medžiagų pėdsakus srityje.
Pagal paramos programą TATENA buvo pateikti bendrieji veiksmai.
36.
2020 m. Europos Komisijos Mokesčių ir muitų sąjungos GD, padedamas JRC ir EUSECTRA, pradėjo interaktyvią e. mokymosi programą, kuria siekiama padėti muitinės pareigūnams mokytis apie radioaktyvius ir branduolinius sienų kontrolės aspektus.
Pagrindų lygio modulyje parodomas svarbus muitinės pareigūnų vaidmuo aptinkant branduolines ir radioaktyviąsias medžiagas, informuojama apie riziką ir grėsmes, taip pat pateikiama pagrindinė įvadinė informacija apie atitinkamas medžiagas, įrangą ir procesus.
Aukštesnio lygio modulyje tos pačios temos plėtojamos išsamiau.
Abu kursai apima tikroviškus scenarijus, susijusius su jūrų uostais, oro uostais, geležinkeliais ir sausumos sienomis, kuriuos taikant kursų dalyviai gali išbandyti savo gebėjimus priimti sprendimus.
Mokesčių ir muitų sąjungos GD ir JRC bendradarbiavimas padėjo užtikrinti tvirtesnę valstybių narių muitinės administracijų sąveiką.
EUSECTRA centre rengiami mokymai taps platforma nacionaliniams ekspertams keistis geriausios branduolinio saugumo praktikos sienų apsaugos srityje pavyzdžiais, taip prisidedant prie suderintų procedūrų kūrimo.
Tai yra dalis pastangų siekiant bendromis jėgomis kovoti su neteisėta prekyba branduolinėmis medžiagomis ir palengvinti prekybą per muitinės kontrolės postus.
Galutinis tikslas yra užkirsti kelią asmenims gauti kenksmingų medžiagų, skatinant bendrą branduolinio saugumo kultūrą.